พาณิชย์ปลุกหุ้นเหล็กขยับแค่จิตวิทยา
หุ้นเหล็กเขียวยกแผง หลังพาณิชย์ไฟเขียวปรับขึ้นราคาขาย
30 ส.ค. 2554

หุ้นเหล็กเขียวยกแผง หลังพาณิชย์ไฟเขียวปรับขึ้นราคาขาย
ราคาหุ้นเหล็กมีแรงซื้อเก็งกำไรคึกคัก หลังจากกระทรวงพาณิชย์ไฟเขียวให้ขึ้นราคาขายเหล็ก ส่งผลหุ้นกลุ่มเหล็กปรับตัวขึ้นยกแผง ดัชนีกลุ่มปิดที่ 88.48 จุด เพิ่มขึ้น 1.72 จุด หรือ 1.98% มูลค่าซื้อขายทั้งกลุ่ม 174.62 ล้านบาท 
หุ้นบริษัทจีสตีล (GSTEEL) พุ่งขึ้น 0.03 บาท หรือ 5.17% ปิดที่ 0.61 บาท มูลค่าซื้อขายสูงสุดในกลุ่ม 47.60 ล้านบาท ส่วนบริษัท สหวิริยาสตีลอินดัสตรี (SSI) ปิด 0.86 บาท เพิ่มขึ้น 0.01 บาท มูลค่าซื้อขาย 23.35 ล้านบาท 
นายสิทธิชัย ลีสวัสดิ์ตระกูล ประธานกรรมการบริหาร บริษัท มิลล์คอน สตีล อินดัสทรีส์ (MILL) กล่าวว่า ข่าวการปรับขึ้นราคาเหล็ก ส่งผลจิตวิทยาและถ้าขึ้นจริงจะส่งผลดีต่อผู้ประกอบการ ทำให้ความสามารถในการทำกำไรดีขึ้น ซึ่งปัจจุบันราคาเหล็กเส้นที่ขายจริง อยู่ที่ 23 บาท/กิโลกรัม และเหล็กม้วนอยู่ที่ 24.50–25 บาท ใกล้แตะเพดานราคาแนะนำของกระทรวงพาณิชย์ ส่วนราคาแนะนำที่จะปรับขึ้น ยังไม่มีคำสั่ง 
“แนวโน้มการทำกำไรครึ่งปีหลังน่าจะดีขึ้น โดยเฉพาะไตรมาส 4 เป็นช่วงไฮซีซัน การขึ้นราคาเหล็กเป็นผลดีสองต่อกับผู้ประกอบการ” นายสิทธิชัย กล่าว 
แหล่งข่าวจากผู้ประกอบการเหล็ก กล่าวว่า ราคาเหล็กทรงตัวพักใหญ่ เชื่อว่าการปรับราคาครั้งนี้ ไม่มีผลกับราคาขายจริง เพราะปัจจุบันผู้ประกอบการมีการแข่งขันกันสูง ข่าวที่ออกมาเป็นเพียงผลจิตวิทยาต่อราคาหุ้นเท่านั้น